ΑΠΟΦΑΣΗ ΤΟΥ ΣΥΜΒΟΥΛΙΟΥ της 14ης Μαΐου 1979 περί εφαρμογής της αποφάσεως 78/870/ΕΟΚ "περί εξουσιοδοτήσεως της Επιτροπής να συνάπτει δάνεια με σκοπό την προώθηση των επενδύσεων στην Κοινότητα"

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

την απόφαση 78/870/ΕΟΚ του Συμβουλίου της 16ης Οκτωβρίου 1978 περί εξουσιοδοτήσεως της Επιτροπής να συνάπτει δάνεια με σκοπό την προώθηση των επενδύσεων στην Κοινότητα(1), και ιδίως το άρθρο 2,

την πρόταση της Επιτροπής(2),

τη γνώμη της Συνελεύσεως(3),

Εκτιμώντας:

ότι η κοινοτική δράση αποβλέπει στην υλοποίηση σχεδίων διαρθρωτικών επενδύσεων που είναι σύμφωνα προς τους στόχους προτεραιότητος της Κοινότητος στους τομείς της ενέργειας, της βιομηχανίας και των έργων υποδομής-

ότι η Κοινότης έθεσε σαν στόχο την ενίσχυση της ανακάμψεως της οικονομικής δραστηριότητος και την υποστήριξη των κοινών πολιτικών με κοινοτικές ενέργειες που αποβλέπουν στην πραγματοποίηση επενδυτικών σχεδίων που συμβάλλουν στην πραγματοποίηση αυξανόμενης συγκλίσεως των πολιτικών των Κρατών μελών, στόχος ο οποίος επιβεβαιώθηκε από το Ευρωπαϊκό Συμβούλιο με το ψήφισμα της 5ης Δεκεμβρίου 1978 για δημιουργία του Ευρωπαϊκού Νομισματικού Συστήματος και για συναφή θέματα-

ότι οι επενδύσεις στους τομείς της υποδομής και της ενεργείας παρουσιάζουν κεφαλαιώδες ενδιαφέρον για τις οικονομίες των Κρατών μελών-

ότι οι επενδύσεις υποδομής έχουν σημαντική επίπτωση στην περιφερειακή ανάπτυξη και στην απασχόληση-

ότι η Κοινότης όρισε ως στόχους στο θέμα της ενεργειακής πολιτικής την επίτευξη μικρότερης εξαρτήσεως από την εισαγόμενη ενέργεια και μεγαλύτερη εξασφάλιση του εφοδιασμού- ότι οι στόχοι αυτοί επιβεβαιώθηκαν κατ' επανάληψη από το Συμβούλιο και πρόσφατα ακόμα από το Ευρωπαϊκό Συμβούλιο κατά τη σύνοδο της 6ης και 7ης Ιουλίου 1978-

ότι η κοινοτική δράση θα συμβάλει στην αντιμετώπιση του αριθμού και της ευρύτητος των επενδυτικών σχεδίων που πρέπει να πραγματοποιηθούν στους τομείς της υποδομής και της ενεργείας-

ότι ένα σύνολο συναπτομένων δανείων ισοδύναμο με 500 εκατομμύρια Ευρωπαϊκές λογιστικές μονάδες σε κεφάλαιο φαίνεται αποδεκτό υπό τις σημερινές συνθήκες για τη χορήγηση σειράς δανείων προς χρηματοδότηση των επενδυτικών σχεδίων στους ανωτέρω τομείς προτεραιότητος,

ΑΠΟΦΑΣΙΖΕΙ:

Άρθρο 1

Το πρώτο τμήμα συναπτομένων δανείων εγκρίνεται για ποσό που δεν μπορεί να υπερβεί την αντίστοιχη αξία 500 εκατομμυρίων Ευρωπαϊκών λογιστικών μονάδων σε κεφάλαιο.

Άρθρο 2

Το προϊόν αυτών των συναπτομένων δανείων προορίζεται για χορήγηση δανείων προς χρηματοδότηση επενδυτικών σχεδίων πραγματοποιουμένων στο έδαφος της Κοινότητος και ανταποκρινομένων στους στόχους προτεραιότητος της Κοινότητος στους τομείς υποδομής και ενεργείας.

Για το πρώτο αυτό τμήμα και όσον αφορά την υποδομή, η επένδυση αφορά ιδίως τις μεταφορές, τις τηλεπικοινωνίες, τη γεωργική διάρθρωση, τα υδραυλικά έργα και τα έργα προστασίας του περιβάλλοντος. Όσον αφορά την ενέργεια, η επένδυση συμβάλλει στην μεγαλύτερη ανεξαρτησία, εξασφάλιση και διαφοροποίηση των προμηθειών της Κοινότητος στον ενεργειακό τομέα- η επένδυση εξασφαλίζει την ανάπτυξη, εκμετάλλευση, μεταφορά και αποθήκευση των ενεργειακών πόρων- ιδιαίτερη προσοχή δίδεται στην οικονομία ενεργείας και στην ανάπτυξη εναλλακτικών ενεργειακών πόρων-

Άρθρο 3

Η Επιτροπή αποφασίζει για την επιλογή των σχεδίων σύμφωνα με τις ακόλουθες κατευθυντήριες γραμμές:

- η επένδυση πληροί τους εφαρμοζομένους για την εκάστοτε περίπτωση κοινοτικούς κανόνες,

- η επένδυση συμβάλλει στη λύση των κυριοτέρων διαρθρωτικών προβλημάτων της Κοινότητος, και ιδίως στη μείωση των περιφερειακών ανισοτήτων μέσα στην Κοινότητα και στην άνοδο του επιπέδου απασχολήσεως.

Έγινε στις Βρυξέλλες, στις 14 Μαΐου 1979-

Για το Συμβούλιο

Ο Πρόεδρος

R. MONORY

(1) ΕΕ αριθ. N 298 της 25. 10. 1978, σ. 9.

(2) ΕΕ αριθ. A 88 της 4. 4. 1979, σ. 3.

(3) ΕΕ αριθ. A 127 της 21. 5. 1979, σ. 32.